text: Els residents de SJDTLL exerceixen el seu dret de vot | Sant Joan de Déu - Terres de Lleida
  15/02/2021 - 10:44
  ​Els residents de SJDTLL exerceixen el seu dret de vot
  El passat diumenge 14-F els residents que així ho han manifestat, han pogut exercir el seu dret fonamental a Vot a les eleccions als comicis del Parlament de Catalunya.
  Per grups i de manera sectoritzada, per tal de respectar les mesures de protecció establertes, les persones ateses del Centre d'Almacelles que han volgut exercir el seu dret de vot han pogut fer-ho malgrat la pandèmia de la COVID-19. Ho han fet utilitzant les mesures de protecció (mascareta, distància, rentat de mans i ventilació) ells i els seus acompanyants.
  El sector de la discapacitat intel·lectual de Catalunya celebra que es pugui complir un dret fonamental que aquestes persones van recuperar el novembre del 2018 quan, finalment i després d'una llarga lluita del sector, es va modificar la Llei Orgànica del Règim Electoral General (LOREG), permetent votar a aquelles persones amb la capacitat modificada a les quals el jutge havia retirat, també, el dret a vot.
  El passat mes de desembre, la Federació DINCAT, Federació que SJDTLL en forma part, va signar un acord amb el Departament d'Acció Exterior, Relacions Institucionals i Transparència de la Generalitat de Catalunya, amb l'objectiu de treballar en la creació d'entorns electorals accessibles i promoure l'accessibilitat cognitiva en totes les fases del procés electoral, facilitant la participació en igualtat de condicions per a tothom.